Document ID: 32014D0773

DECIZIA DE PUNERE ÎN APLICARE A COMISIEI
din 30 octombrie 2014
de acordare a unor derogări de la punerea în aplicare a Regulamentului (CE) nr. 452/2008 al Parlamentului European și al Consiliului privind producerea și dezvoltarea de statistici în materie de educație și învățare continuă în ceea ce privește Belgia, Irlanda, Franța, Malta și Finlanda
[notificată cu numărul C(2014) 7865]
(Numai textele în limba engleză, finlandeză, franceză, malteză, neerlandeză și suedeză sunt autentice)
(2014/773/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 452/2008 al Parlamentului European și al Consiliului din 23 aprilie 2008 privind producerea și dezvoltarea de statistici în materie de educație și învățare continuă (1) și în special articolul 6 alineatul (3),
având în vedere solicitările formulate de Regatul Belgiei, Irlanda, Republica Franceză, Republica Malta și Republica Finlanda,
întrucât:
(1)
Regulamentul (CE) nr. 452/2008 stabilește un cadru comun pentru producerea sistematică de statistici europene în materie de educație și învățare continuă. Cadrul se aplică producerii de statistici privind participarea adulților la învățarea continuă.
(2)
Articolul 6 alineatul (3) din Regulamentul (CE) nr. 452/2008 prevede că, dacă este necesar, se pot adopta derogări limitate pentru unul sau mai multe state membre, în temeiul unor motive obiective.
(3)
Regatul Belgiei, Irlanda, Republica Franceză, Republica Malta și Republica Finlanda au solicitat derogări motivate de necesitatea unor adaptări ample ale sistemelor lor statistice naționale pentru a se alinia pe deplin la cerințele Regulamentului (CE) nr. 452/2008.
(4)
Prin urmare, ar trebui să se acorde aceste derogări statelor membre respective.
(5)
Măsurile stabilite în prezenta decizie sunt conforme cu avizul Comitetului Sistemului Statistic European,
ADOPTĂ PREZENTA DECIZIE:
Articolul 1
În Irlanda, colectarea datelor pentru cea de a doua anchetă privind participarea și neparticiparea adulților la învățarea continuă (denumită în continuare „a doua anchetă privind educația adulților”) va avea loc între 1 ianuarie și 31 decembrie 2017. Perioada de referință pentru care sunt colectate datele privind participarea la activitățile de învățare continuă este perioada de 12 luni anterioară interviului.
În Franța și Finlanda, colectarea datelor pentru cea de a doua anchetă privind educația adulților va avea loc între 1 ianuarie și 30 iunie 2017. Perioada de referință pentru care sunt colectate datele privind participarea la activitățile de învățare continuă este perioada de 12 luni anterioară interviului.
Belgia și Malta transmit Comisiei (Eurostat) fișierele de microdate curățate referitoare la cea de a doua anchetă privind educația adulților în termen de nouă luni de la încheierea perioadei de colectare a datelor naționale.
Articolul 2
Prezenta decizie se adresează Regatului Belgiei, Irlandei, Republicii Franceze, Republicii Malta și Republicii Finlanda.
Adoptată la Bruxelles, 30 octombrie 2014.

Labels: 12
9
19
15